次韵唐與正喜雪二十韵
作者：韓元吉
朝代：宋

paragraphs: 窮臘逢三白，山城兩換年。
破寒初淅瀝，作態正翩翾。
倚杖心逾喜，搔頭意自便。
直疑填巨壑，豈惜沍長川。
宮粉慙施白，仙禽恨奪鮮。
銀牀凝露綆，玉柱澀風絃。
徑滿巇難認，窗虛隙易穿。
共尋瑶草路，俱誦蘂珠篇。
獵騎朝羣擁，漁燈夜獨然。
凌風幾閬苑，照日盡藍田。
賸約佳賓集，先煩好句傳。
荷枯疑璧碎，柳細訝絲牽。
有士迷青眼，無人笑黑肩。
豐年期不日，瑞氣靄非烟。
竹密還爭舞，梅疏只鬭妍。
輕鷗隨浩蕩，戲蝶伴聯翩。
强續麻衣詠，真逢縞带賢。
凋零屬國節，片段廣文氈。
短棹尋安道，高樓憶仲宣。
名駒紛照夜，無復愛連錢。